  Виталий Пронин Кемеровоын луэм кайгулэн ӵынэз ӝокатэ ваньмес. Котькуд шудтэм учыр калыклы куректон вае, но котькудӥз такем уг огазея... Та рад ваньмыз кайгуэз ас вылазы мертазы - самолётэн ваньмыз уг лобало, уй клубын ваньмыз уг шулдыръясько ке, магазинэ, киное ветло ваньмыз. Нош бырон кытын ке кыдёкын вылымтэ, со тӥни воксё артэ ветлэ. Уката вӧсь сьӧлыктэм лулъёс быремысь. Вань-а Инмар, ӧвӧл-а, но адямилэн пушказ пыӵамын: соин яке матысь адямиосыныз маке луэ ке, со чигиське: мар понна? Но ваньмы валаськом ук: маке понна ӧвӧл - пиналъёс быризы токма, кинлэн ке ужзэ йӧскадь быдэсъямтэеныз яке уксё сьӧры уйиськыны выременыз. Конешно, соос пӧлысь одӥгез но нокинлы кулон-бырон ӧз сӥзьы, юромо нокин тыл ӧз кушты, дыр, но номыр уз луы шуыса мултэс оскиськон вуттӥз сыӵе адӟонэ.Валамон, котькуд янгышлэн вань нимыз-тулыз. Мон уг жаляськы ужбергатӥсьёсты, Кемерово матын луысал ке, ачим но утчасал, дыр, залэз пытсаса кельтэм контролёрез (ноку но ӧй тодылы, киноын пукыкум, монэ ворсало шуыса), но чаклаське ай котыр, кудмы асьмеос вань куронъёсты быдэсъяськом?!Учреждениослэн кивал-тӥсьёссы «вӧсяськыса» уло, пожарнойёс гинэ эскеронэн медаз лыктэ шуыса, угось туж ӧжытэз куронъёс йӧназ быдэсъясько, малы ке шуоно солы туж трос коньдон кулэ. Соин кин ке штраф тыре но буйга, выльысь эскеронозь каникуллы шумпотыса. Пӧртэмесь ӧвӧл нимаз адямиос но - кинлэн балконаз пожарной пагӟаез согемын ӧвӧл, кинлэн электро езъёсыз, гурез вань куронъёсъя лэсьтэмын? Ма, мар веранэз, одӥг пол шуге-леке шедьыкум, мон ачим но туж зол ыштӥськи - 01 жингыртӥсько но, уг луы, сотовойысь 101 бичано вылэм. Азьвыл ноку ӧй малпасал, сое но уг валатскы шуыса.Толон юромо пырай Ижысь «Сигма» ТРЦ-е. 4-тӥ этажын, котьку сямен, лачак нылпиос - эшъёсынызы киное лыктэмын. Запас ӧсъёс вылэ вись кузьда букваосын ВЫХОД пусъемын, ваньмыз усьтэмын. Медаз гинэ выльысь пытсаське, медаз ноку кулэ луэ.  